Ekki sér fyrir endann á skæðri hitabylgju sem geisað hefur á nánast öllu Indlandi síðustu daga. Nýliðinn aprílmánuður er sá heitasti sem mælst hefur í landinu.
Hiti hefur farið yfir 45 gráður víða á Indlandi dag eftir dag að undanförnu og fór mest í 47,4 gráður í borginni Banda í Uttar Pradesh-ríki á föstudag. Marsmánuður var sá heitasti í 122 ára sögu veðurmælinga á Indlandi og nú hefur verið staðfest að nýliðinn aprílmánuður er líka sá heitasti sem mælst hefur.
Rafmagn hefur farið af nokkrum ríkjum vegna skorts á kolum, sem hefur einnig valdið vatnsskorti. Þá hafa indversku járnbrautirnar þurft að grípa til þess ráðs að aflýsa yfir 750 ferðum farþegalesta til að greiða leið kolaflutningalesta, um leið og kolaframleiðsla og innflutningur hafa verið aukin. Þá segja bændur að hitinn hafi þegar haft áhrif á hveitiuppskeru í landinu, sem gæti haft áhrif á framboð á heimsvísu, ekki síst vegna framleiðslubrests í Úkraínu.
Búist er við miklum hita víða á Indlandi í vikunni, og til að mynda er gert ráð fyrir að hiti fari yfir 44 gráður í höfuðborginni Delí.
Þá segja ýmsir sérfræðingar að hitabylgjur verði nú ákafari og tíðari, meðal annars vegna loftslagsbreytinga, ásamt því að vara í lengri tíma.
Ekki sér fyrir endann á skæðri hitabylgju sem geisað hefur á Indlandi síðustu daga. Hitinn gæti haft veruleg áhrif á framboð af hveiti á heimsvísu.